Udhëtimi im në Mikrobiologji
Njeriu rrallëherë e nis jetën në rrugën ku e imagjinon. Shpesh, rrethana të padukshme, njerëz që duam, humbje që na shenjojnë dhe takime të papritura janë ato që na çojnë atje ku në fakt na përket të jemi. Udhëtimi im drejt mikrobiologjisë është pikërisht një histori e tillë, e paplanifikuar, e papritur, e vështirë, por e bukur në mënyrën e vet.
Mjekësia nuk ishte zgjedhja ime në fillim. Ishte ëndrra e nënës sime, që e dashuronte mjekësinë por nuk arriti dot të bëhej mjeke. Ishte një grua e fortë, me një zemër të madhe dhe një besim të palëkundur tek unë. Ajo donte të më shihte mjeke, dhe unë, nga dashuria për të, e ndoqa atë rrugë. Tre vite më parë e humba për shkak të sëmundjes së Alzheimer-it, një sëmundje që e fshin kujtesën por jo dashurinë. Sot, çdo hap profesional që bëj mban brenda vetes një pjesë të saj.
Nëse do të zgjidhja vetë, do të kisha studiuar psikiatri. Më tërhiqte jeta e brendshme, misteri i mendjes, botët e padukshme që njerëzit mbajnë brenda vetes. Lexoja Freud me kureshtje, duke besuar se psikoanaliza ishte vendi që më përkiste. 
Por jeta, si gjithmonë, kishte planet e saj.
Rrjedha e fatit më çoi në një laborator mikrobiologjie. Në fillim, ajo hapësirë më dukej e zymtë, pothuajse e frikshme; një vend i heshtur, i panjohur, ku ndihej aroma e kulturave bakteriale, vajit te cedrit dhe avujve të fenolit, nën zërin monoton të inkubatorëve. Nuk ndihesha pjesë e saj. Madje, ndihesha sikur isha zënë në një çark të ngushtë, shumë larg botës emocionale të cilës i përkisja.
Nga leximi i psikikës, u zhyta në interpretimin e kolonive bakteriale.Nga bota e shpirtit, u gjenda në botën e mikrobeve. Por, siç duket, edhe rrugët e ngushta mund të çojnë në horizonte të gjera.
Me kalimin e viteve, nisa të kuptoj se mikrobiologjia nuk ishte aspak e ftohtë. Ajo kishte historitë e saj. Histori që nuk rrëfehen me fjalë, por me ngjyra në mikroskop, me modele rritjeje, me identifikime, me përgjigje që i hapin shteg trajtimit të duhur. Fillova t’i mbaj mend përmendësh emrat e pacientëve, edhe pse ata nuk më njihnin, s’më kishin parë kurrë. Fillova të njoh historitë që fshiheshin pas çdo mostre. E kuptova se edhe këtu kishte jetë, dhimbje, histori njerëzore. Edhe këtu kishte mistere që prisnin të zbuloheshin. Edhe këtu kishte shpresë. Kuptoa që psikiatria dhe mikrobiologjia, janë dy drejtëza që priten diku; të dyja duan të njëjtën aftësi: të shohësh atë që nuk shihet. Të kuptosh një botë të tërë që ekziston në heshtje.
Pikërisht këtu gjeta veten time.
E quajta laboratorin “Tafaj” pasi mbiemri im, Tafaj, është një pjesë e rëndësishme e rrugëtimit tim profesional. Familja ime është një nga më të vjetrat në Tiranë. Njeriu nuk e zgjedh vendin ku lind, kjo nuk është meritë e tij, por unë kam pasur fatin e rrallë të lind në këtë qytet dhe në këtë familje të nderuar, të cilës i përkas. Dhe ky është një emër që dua ta mbaj me dinjitet, me respekt dhe me mirënjohje. 
Në Tiranë ekziston “Rruga e Tafajve”. Aty ka lindur dhe është rritur gjyshja ime. Rruga nis te Selvia dhe ndërsa ecën përgjatë saj, përballë të shfaqet silueta e malit të Dajtit, si një pikturë e gjallë, si një kujtesë e përditshme e rrënjëve tona.
Në zyrën time mbaj një pikturë të kësaj rruge. E shoh çdo ditë për t’i kujtuar vetes se kush jam, nga vij dhe pse punoj kaq fort. Emri që mbaj është histori, është amanet, është udhërrëfyes.
Sot, mikrobiologjia është bërë pjesë e identitetit tim. Punoj për të përmirësuar diagnozën bakteriale të sëmundjeve, për të sjellë teknologji të reja si sekuencimi gjenomik dhe për të luftuar infeksionet rezistente që sfidojnë jetët e pacientëve tanë. Kjo nuk është më vetëm shkencë, është mision, përgjegjësi dhe një mënyrë për të nderuar nënën time.
Jam mirënjohëse për kolegët e mi, ekipin tim të laboratorit, studentët që më japin energji, miqtë që më kanë qëndruar pranë. Dhe mbi të gjitha, jam pafundësisht mirënjohëse për familjen time, pa të cilën ky udhëtim do të ishte i pamundur.
Rruga ime nisi si ëndrra e dikujt tjetër. Sot është bërë drita që më udhëheq çdo ditë.

